
			Túto knihu venujem mamine, 
ktorá podnietila moju vášeň pre knihy. 
A priateľke, ktorá sa v priebehu vzniku knihy 
stala snúbenicou a napokon aj manželkou.

		

	
		
			Prológ

			Desaťročný Tomáš to mal od školy k paneláku sotva sto metrov. Chytil si popruhy na školskej taške a kráčal sídliskom. Spoločnosť mu robili slnečné lúče, štebotavé vtáctvo a kamienok, ktorý si po ceste kopal a pri smetných košoch stratil. Pred vchodovými dverami zastavil a spod trička si vytiahol šnúrku, na ktorej mal zavesený kľúč a senzor na otváranie dverí.

			Čosi si k nemu razilo cestu, predieralo sa trávou, vybehlo na betón a uhryzlo ho do nohy. Zvýskol a všimol si mäsitého potkana, ktorý okolo neho behal ako splašený. Odkopol ho, otvoril dvere, vletel dnu a pribuchol.

			Chytil sa krvácajúceho členka a opatrne sa vydriapal na druhé poschodie. Prešiel popri dverách označených štítkom Križekovci a otvoril si tie s menovkou rod. Sedlárová.

			Vydýchol, no stále v kŕči vošiel do kúpeľne, našiel lekárničku, obviazal si nohu a netrpezlivo čakal na rodičov. Telefón ešte nemal, rodičia boli v otázke technológií používaných deťmi pomerne konzervatívni, a pevnú linku mu nikto nezdvíhal. Neskôr sa mohol započúvať už iba do zvukov hluchej siete.

		

	
		
			1. Pokojná atmosféra

			Na trávou porastenom brehu rieky ležali sliepky. Rozkonárená vŕba sa haluzami nad nimi vypínala, jemne a ladne sa pokyvkávala. Spolu s trsmi trávy a kvitnúcimi poľnými kvetmi dotvárali ležiace sliepky dokonale letnú vidiecku scenériu. Akurát neďaleká skládka pneumatík, z ktorej trčali do výšky čierne gumové komíny, kazila idylku pokojnej oázy. A ešte fakt, že okolo sliepok sa tvorili kaluže krvi farbiace trávu načerveno.

			Breh so sliepkami opúšťalo päť tackajúcich sa ľudí. Donedávna sa napchávali hydinou, lenže okolo prefrčalo čierne auto. Zvuk motora sa ozýval po okolí a očividne ich fascinoval, tak sa vydali za ním.

		

	
		
			2. Jeleň

			Motor naskočil.

			Richard Novotný sa ani neunúval zapnúť si pás a už vôbec nedal smerovku, keď vychádzal z parkoviska obchodu pre opravárov, staviteľov a záhradníkov. Vodič akéhosi šrotu naňho zatrúbil, no on sa len pousmial, prešiel popri benzínovej pumpe, bezohľadne sa zvrtol a cez plnú čiaru upaľoval ku kruhovému objazdu pod vrchom Roboz, kde trochu spomalil, pretože tam často stáli policajti a kontrolovali rýchlosť.

			V obchode si bol kúpiť, alebo skôr prevziať, kosačku. Hnevali ho pritom masy ľudí tmoliace sa uličkami, akoby bez energie, bez elánu a bez schopnosti sa normálne hýbať a nezavadzať mu. „Boha jeho, veď sa posuňte niekam. Do riti najlepšie… Uhni, vandrák, do stredu cesty sa postaví jak taký slepec…“ šomral si popod nos.

			Na nervy mu liezol aj vysmiaty predavač. „Mohol by som vám ponúknuť aj najnovší model s nožmi z liatiny. Tie sa vám tak ľahko nerozmlátia. Kamene môžete s nimi pokosiť,“ zachechtal sa, až zakrochkal.

			„Hľadám pána vedúceho, Ondra Pečátku, nepotrebujem nový model, som spokojný s tým, čo mám,“ odbil ho Richard.

			Zubatý predavač úlisne pritakal a išiel zháňať svojho nadriadeného, s ktorým Richard napokon spečatil obchod.

			

			„Pane, úžasné hnojivo na symetrický a hustý rast trávy si neprosíte?“ odchytil si ho pri pokladni zubáč.

			„Dajte pokoj s tými hovnami,“ usmial sa Richard a vypochodoval z predajne. A to mu predavač chcel nanútiť dvanásť iných produktov súvisiacich so starostlivosťou o trávnik. Čo už mal robiť, keď sú platení od predajov.

			Kosačku vonku pred obchodom narval do zadnej časti krikľavozeleného BMW zaparkovaného nakrivo tak, že značne pretŕčalo cez parkovacie čiary. Ešte stále mu na čele perlil pot a bol červený od zlosti. Za stieračom si našiel papierik, ktorý hlásal podobnosť jeho parkovacích schopností s pohlavným orgánom. Skrčil smeť do guľôčky a zahodil poza chrbát. „Čo nemajú kde parkovať?“ ukazoval okolo seba na prázdne miesta s hlukom, až naplašil dôchodcovský pár na vychádzke. Keď nastupoval do auta, zavrel si do dverí poriadny kus saka.

			Po prejdení do protismeru sa konečne upokojil a spolu s kosačkou sa rútili po ceste, akoby súperil s ostatnými vodičmi.

			Už sa tešil, ako pokosí. Zbožňoval kosenie. No a poobede ho ešte čakalo diametrálne odlišné stretnutie, aj keď ono trochu s tým kosením súviselo. Teda najmä s kosačkou, ktorú mal na zadných sedadlách. „Hajzli vydieračskí, šak ja vám dám,“ tískal volant a opäť sa dostával do nálady.

			Premávka v meste sa napriek tomu, že nebol ani obed, hýbala slimačím tempom. Ľudia v autách sa varili, no jeho príjemne ovievala pustená klimatizácia. Kľučkoval pomedzi ne, ponáhľal sa, robil myšičky. Takmer spôsobil haváriu troch áut, keď sa snažil predrať do uzučkej medzery. Odmenou mu bolo trúbenie, ktoré ho vôbec nepohoršilo, práve naopak, podporilo ho, že niekoho vytočil, a pokračoval v šialenej jazde.

			V osemdesiatke vybehol na obchvat a ani sa nenazdal, prešiel do opačnej časti mesta, do Pekáriec, maličkej štvrte rodinných domčekov. Keď v rýchlosti prudko odbáčal z obchvatu doprava, z ničoho nič preskočil zvodidlá mohutný jeleň. Zanadával, ale nebolo mu to na nič platné. Jeleň skočil priamo pred jeho auto.

			Richard od údivu zmeravel. Slnko sa odrážalo od zvieracej hnedej srsti. Parožie sa krútilo do svižných oblúkov. Hnedé oči sa na stotinu zahľadeli do hnedých očí. Lepšie ako štyri ká domáce kino.

			Brzdy prudko zaškrípali, Richardom v jeho drahom čiernom obleku silno trhlo a škatuľu s kosačkou na zadných sedadlách hodilo dopredu. Jeleňom švihlo a letel vzduchom, auto narazilo do zvodidiel. Airbag vystrelil a Richarda ovalilo o sedačku tak silno, až z toho stratil vedomie.

			To, že si privrel sako do dverí, mu zrejme zachránilo život, pretože sa tým zmiernil jeho náraz a airbag ho odhodil naspäť do sedačky.

			Autá naokolo zapínali výstražné svetlá, pristavovali sa. „Čo sa to tam vpredu deje?“ „Videli sme nejakú zver.“ „Do cesty skočil jeleň.“ „To bola strašná šupa.“ „Volajte niekoho.“ „Je niekto zranený?“ Ale aj všadeprítomné: „A čo ja viem?“

			Niektorí začali pomáhať, iní však pokračovali ďalej, rútiac sa vlastnými autami aj životmi. V jednom pruhu sa vytvorila kolóna.

			Pri dymiacom vraku sa do štvrťhodiny zjavila veľká červená hasičská cisterna, sanitka a tri policajné autá. Jeden z mužov zákona si okamžite nasadil reflexnú vestu a korigoval dopravu. Jazdný pruh, v ktorom stálo narazené auto, uzavreli, čo vytvorilo ešte väčšiu kolónu. Vypočuli všetkých vodičov, ktorí zastavili a chceli pomôcť, no nikto nič zvláštne nevidel. Zatiaľ sa to javilo ako nehoda vo vysokej rýchlosti, ale kde sa na tejto strane mesta zjavil jeleň, nevedel vysvetliť nikto.

			Richarda naložili na nosidlá, bol malátny a zjavne mimo. Čosi si brblal popod nos, mal prižmúrené oči a stonal bolesťou. Cítil, ako mu horí celé telo, bolel ho každý pohyb, ktorý ním sanitári robili.

			Ako ho nakladali do sanitky, obzrel sa po mieste činu. Auto bolo z tretiny preliačené, dymilo sa z neho. Pred ním, zopár metrov na vozovke, ležala krvavá kopa, z ktorej trčali ulomené parohy. Opodiaľ si všimol ženu v plášti. Videl ju hmlisto, bol otrasený a myslel si, že sa mu sníva. No videl ju. Dlhé tmavé vlasy, široké boky, uzučký pás. Aspoň to si predstavoval pod plášťom. Náhle omdlel.

		

	
		
			3. Muž v pestrofarebnej košeli…

			

			… nanášal motykou zeminu na tridsaťcentimetrovú rastlinu zemiaka. Mal statné ruky pokryté mozoľmi, rukávy košele do ohybu lakťa vyhrnuté, nevládal s dychom a tieklo z neho. V náprsnom vrecku mal zastoknutý kus handry, ktorým si z času na čas prešiel po zarastenej tvári a hustom čiernom obočí.

			Pri práci si pohvizdoval. O domácich plodinách vedel všetko, na svojej takmer árovej záhrade mal vyše desiatky druhov zeleniny a s úsmevom na tvári sa o ňu staral.

			Zemiaky bolo treba sadiť po dvoch či troch kúskoch, aby sa zvýšila ich šanca plodnej produkcie. Okrem toho vyžadovali dostatočnú vlahu, a keď vyrástli, motykou okolo nich musel spraviť kopček, aby sa im lepšie darilo. Sem-tam z nich bolo treba obrať hmyz, pásavky zemiakové boli nebezpečné tvory. Mohol použiť aj rôzne postreky, ale on mal radšej bio verziu, preto prípravky nepoužíval.

			Dotvoril kopčeky, obzrel si ostatné plodiny a s výrazom, akoby zjedol citrón, sa zahľadel na maličké stromčeky pri plote. Nebol si istý, či sa im podarí vstať na nohy, pretože ledva prežili zimu. Leto bolo zatiaľ naozaj suché, napriek tomu, že ich kropil asi tak, ako chlapi zvyknú žalúdky pivom.

			Oprášil si nohavice od hliny, napravil si pestrofarebnú košeľu a popri vysokých rajčinách a rozlezenej fazuli sa pobral z konca záhrady k domu. Po ceste odložil motyčku do kôlne, zamkol malú bráničku, v dome sa trocha opláchol, rozčeril si čierne zlepené vlasy a provizórne sa nastriekal sprejom. Zamkol vchodové dvere a vybral sa k bráne.

			Nemal auto, všetky svoje financie utratil za kúpu domčeka a záhradky pri rieke na periférii mesta. S manželkou sa akurát rozvádzali, ale chceli uchovať priateľské vzťahy, a tak sa raz do týždňa stretávali. Práve dnes bol ten deň. Do tretice zaštrngotal kľúčmi. Zelená hrdzavá brána sa zaistila a on sa vydal do mesta.

			Minútu či dve kráčal ponorený do myšlienok o svojej rodine. Keby len dokázal svoje deti milovať ako zemiaky. Debilná myšlienka, ale pravdivá. Aspoň podľa manželky, ktorej pŕhlivé výroky si pomaly, ale isto začali obmotávať chápadlá v jeho mozgu. Bol zo seba zhnusený, no nevedel, ako má celú situáciu zachrániť. Od nervov kopol do kameňa, na čo sa popri ňom od chrbta vyrútilo čierne auto a rozvírilo prach na šírku cesty.

			

			„Žebrák zazobaný!“ Muž zakašlal a márne hromžil nad vodičom, ten už bol preč.

			Za ním, v kúdoloch prachu, sa ozvalo chrčanie. Akoby použitím mágie sa začali v rozvírenej piesočnej hmle objavovať postavy. Chrčiacim siluetám sa lepšie prizrel. Nechápal, prečo k nemu naťahujú ruky. Následne sa vynorili z oparu a ukázali sa v celej svojej kráse. Takej, akú majú radi zubári. Kým si niečo stihol uvedomiť a čokoľvek podniknúť, jedna z nich ho zdrapla, zviezla sa k nemu, ako to kedysi robila jeho žena. To, čo nasledovalo, však niekdajšie radovánky už nepripomínalo. Zahryzla sa mu do stehna. Zvreskol a krivkajúc sa vydal na prechádzku k mostu, držiac si poranenú nohu.

		

	
		
			4. Najhoršie dni

			Doktorka sa skláňala nad jeleňom a smutne pokývala hlavou.

			„S ním už nespravíme nič,“ vyhlásila, a tým nariadila kolegom veterinárom, že skončili. Chudáčik…

			„Ďalší postup by som prenechal poľovníkom,“ skonštatoval jej nadriadený.

			Škoda, že som ju nevidel, iste by si povedal Richard. Páčila by sa mu. A veľmi. Mala dlhé hnedé vlasy, tie si všimol. Nevidel jej však do tváre. Mladícky výzor dopĺňali ostré črty líc a brady, drobný nos, naozaj ako gombíček, a veľké sýtomodré oči. Jemný mejkap bol mimoriadne nežný a svieži.

			Zamierila k veterinárnej dodávke, jej nadriadený si prisadol, neupravený mladík šoféroval. Bolo teplo, pri dverách si vyzliekla plášť a skutočne mala, ako si Richard predstavoval, široké boky a úzky pás.

			Bolo jej nesmierne ľúto chudáka jeleňa a mračila sa pri myšlienke na toho kreténa. Ešteže nebola ľudská doktorka a nemusela ošetrovať jeho. V takej vysokej rýchlosti… a ešte aj zrazil jeleňa. Bezohľadný vodič sa jej hnusil celým svojím bytím. Snažila sa myslieť na svoju malú sestričku a na zvieratká, o ktoré sa starala. Na bežný deň v práci, keď príde zopár psíkov a mačičiek na injekciu. Nie toto, takéto dni boli otrasné.

			

			Sadla do auta a vyrazili späť do mesta. Vodič sa chcel rozprávať o nehode, no ona si ju najprv musela nechať uležať v hlave. Gniavil ju priveľký hnev, aby teraz klebetila s Lackom. Klebety nechala na šéfovi, ani ich nepočúvala.

			Sanitka už bola dávno preč, kolóna stále hustla, policajné auto pred nimi muselo zapnúť majáky a vyviedlo ich späť do mesta. Ostatní policajti medzitým ešte spisovali poznámky na mieste nehody, striekali vozovku, fotili, vypočúvali, fajčili…

		

	
		
			5. Naliehavé volanie

			Rockovú skladbu čosi prerušilo. Nevenoval tomu pozornosť. Až po čase, keď šum nedal pokoja. Ako komár v skorých ranných hodinách, keď sa bežný smrteľník ešte len obracia na druhý bok.

			Odkiaľ sa rušivé zvuky ozývali? Od rieky po pravici či od vysokých topoľov, ktoré mu naľavo salutovali ako nastúpení vojaci? Obzrel sa. Žeby to šlo zozadu od čističky odpadových vôd? Alebo nebodaj robili čudný hluk skupinky ľudí v parku? So slúchadlami v ušiach postupne menil svoje tempo z behu do klusu, až napokon iba kráčal a obzeral sa.

			Milan Vrchný zastal. Z uší si vybral hrajúce štuplíky. Rezonujúca melódia slabla, až ju voda pohlušila úplne. Milan stál na mieste a hruď sa mu vzpínala. Na lysine sa mu odrážali slnečné lúče a po spánkoch mu tancovali žily. Hlavu mal vykrútenú v smiešnej grimase. Registroval hlasnú riavu, kdesi v pozadí sa do toho pridával štebot vtáctva, vzdialené zvuky z parku a premávka mesta. Nič disharmonické ani otravné. Bol presvedčený o tom, že počul čosi hlasné. S pridvihnutým obočím a otvorenými ústami iba tak stál.

			„Pomóc!“ ozvalo sa náhle spredu.

			Práve očami skenoval park, zaujali ho ľudia, ktorí sa tam neprirodzene pomaly a v skupinách prechádzali hore-dolu, keď sa ozval krik. Vykrútil hlavu vpred.

			Zaujato sa vydal za zvukom. Telo sa mu naplo. Tielko obkresľovalo jeho výraznú hruď aj tehličky. Spomedzi tenkých ramienok mu trčali široké ramená, z ktorých vyrastali päťprsté lopaty. Popri behu skrútil káblik od slúchadiel a strčil si ho do teplákov.

			„Bože, pomóóc!“ Výkrik zaznel znova, tentoraz o čosi hlasnejšie. Milan viedol internú dilemu, či už bol bližšie k zdroju, alebo len niekto potreboval pomoc čoraz zúfalejšie.

			Pridal do kroku, mohol si to dovoliť. On totiž, na rozdiel od mnohých ďalších športovcov, nikdy nevynechal trénovanie nôh. Aj stehná a lýtka mal vypracované a krátkymi teplákmi ich ukazoval svetu. Napriek jeho kondícii mu bolo teplo. Nečudo aj, síce bol len koniec mája, no už tak pieklo, že z toho bola suchá aj sama voda v rieke. Slnko spaľovalo kožu zaživa. On sa natieral krémom, vďaka čomu jeho pokožka nadobudla priam južanské odtiene, ale teplo mu bolo aj tak. Milana pichalo v oboch nohách, na hrudi cítil ťažkú bolesť, už mu totiž pomaly mal končiť klasický okruh, dokonca tretí raz, ale zúfalé volanie o pomoc ho hnalo vpred.

			V rýchlosti si pretrel čelo uterákom, karabínkou pripnutým o čierny batoh na chrbte, a vytrvával v tempe.

			Hlas zreval, akoby bol na pár krokov od neho. „Pomóóc, pomóóc!“

			Práve opisoval dráhu kľukatiaceho sa chodníka, spolu s ním sa hadil aj breh rieky. Bežne by sa pristavil a obdivoval prúd vody, fascinovalo ho, ako naráža o kamene a ako so sebou z diaľky berie rôzne predmety. Dokázal minúty stáť, pozorovať, relaxovať a vnímať vodnú masu, ktorá tiekla na kilometre ďaleko. A uvedomoval si pri tom ľudskú zanedbateľnosť. Teraz si rieku nevšímal. Sústreďoval sa na volanie o pomoc. Zastal uprostred asfaltového chodníčka iba pár metrov od mosta pretínajúceho rieku. Spoza hrdzavejúceho mostíka tušil ono prosebné kvílenie. Započúval sa, v tvári sa mu zračila neistota.

			„Pooom…“

			Len čo hlas stíchol, Milan vyštartoval ďalej. Netušil, čo sa stalo, ale bolo viac než isté, že niekto mal naozaj poriadny problém. Dokonca mohlo ísť o život.

			Spravil štyri posledné dlhočizné kroky, už bol na dosah schodíkom vedúcim na most. Svaly na celom tele mu skuvíňali, pľúca sa vzdávali, srdce pumpovalo azda posledné zvyšky krvi. Tri schody vyskočil na jeden šup a ocitol sa na asfaltovej ceste obsypanej drobným kamením.

			Hodnú chvíľu bolo ticho. Milan sa chytal za hruď a fučal, nevedel ani premýšľať.

			Prešla minúta, prosebný krik sa stále neozýval. Díval sa na druhú stranu rieky, za most. Počul a cítil iba tlkot vlastného srdca a sústreďoval sa na správne dýchanie. Snažil sa upokojiť. Schladiť si hlavu. Spomaliť tep. V myšlienkach sa obracal na hlasy inštruktorov zo seminárov respiračných cvičení.

			Polo krokom, polo klusom sa vydal na druhú stranu mosta. Zastal. Za jeho chrbtom viedla vozovka smerom do mesta, do civilizácie. A pred očami mu most vyúsťoval na niekoľko súkromných pozemkov roztrúsených v okolí kopy pneumatík, najväčšej nelegálnej mestskej skládky.

			Nahol sa cez hrdzavé zábradlie a pozrel do rieky, či náhodou nezazrie nejaké telo, ktoré by sa mohlo topiť, no žiadne nevidel.

			Tak ako na jednej strane rieky viedol upravený chodníček pre cyklistov a peších, tak na druhej strane rieky bola iba krivolaká prašná cesta, po ktorej už žiadni cyklisti a bežci nechodili. Tu bol kraj mesta, periféria, kde malo iba zopár ľudí svoju dielňu, garáž či záhradku na víkendový relax pri rajčinách.

			Po prašnej ceste sa od záhrad spomedzi aleje stromov a krov vyrútilo čierne auto s matnými sklami.

			Milan inštinktívne odhopkal vzad, vodič ho takmer zoťal. Prach sa rozvíril po celom moste, auto prudko zabrzdilo a zabočilo, pokračujúc cestou ku garážam. Od mosta, od civilizácie, od Milana.

			Ten sprvu stál ako obarený. Hodnú chvíľu nevedel, čo má robiť. Bol zmätený. Nemohol si byť istý, či auto nejako súvisí s krikom, no na druhej strane mu takéto auto v tejto časti mesta a takto sa náhliace prišlo viac než podozrivé. Pripadalo mu však trúfalé a nelogické len tak na pešo prenasledovať bláznivého šoféra. Nikdy by ho nebol dohnal, navyše s krikom naozaj nemusel mať nič spoločné. Vybral sa teda za mostom doľava, k záhradkám, odkiaľ tušil, že krik od začiatku prichádzal.

			V diaľke sa po rozvírenom prachu šuchtal krívajúci muž. Jednou rukou si pridržiaval nohu, z ktorej mu po roztrhaných nohaviciach tiekla krv, a druhou sa načahoval vpred, akoby chcel lapiť motýľa. Do Milanových uší sa ako mátohy prikradli stonavé vzlyky. Najprv mu napadlo, že práve on volal o pomoc. Až potom si vyjavil ženský krik.

			Muž v pestrofarebnej košeli sa snažil utiecť, aj keď vo výsledku len bolestivo kráčal pred ťarbavým hlúčikom piatich ľudí, ktorí ho pomaličky doháňali. Skupinka sa vynorila spoza stromu až niekoľko sekúnd po ňom a vtedy ich Milan spozoroval. Tvárou mu preblysol des. Rozbehol sa a vydal sa mužovi na pomoc. „Dajte mu pokoj! Héj!“

			Dvaja zo skupinky, tí najbližšie k nemu, chniapali rukami, zatiaľ čo zvyšní traja vzadu len gánili a vrčali. Kĺzavým krokom sa približovali a načahovali ruky-nohy. Jeden z prednej dvojice schmatol muža za golier. Ten sa tak zľakol, až na stotinu zmeravel. To však stačilo.

			Milan zastavil len pár krokov od nich.

			Ďalší zo skupiny sa zviezol na zem a chňapol muža po nohe. Tej zdravej. Muž zvreskol od ukrutnej bolesti, spravil ešte dva kroky, no tie vyzerali tak, akoby kráčal po žeravej láve. Zvyšní traja ich dobehli. Každý sa zachytil, kde len vedel. Zrúbali sa na zem ako kolky.

			Do mužovho tela sa zaborilo päť párov špicatých pazúrov. Až teraz si pustil nohu. Nohavice mu zostali pokrčené na stehne, na mieste, kde ich tak prudko zvieral. Zavrel oči a silno ich držal stisnuté, v tvári výraz urputnej bolesti. Myslel na rodinu. Zacnelo sa mu. Ľutoval. Z úst sa mu drali hrdelné výkriky. Znenazdajky mal doškriabané celé nohy, naokolo lietalo oblečenie a do lýtka sa mu zahryzli zuby. Ďalšie do rúk, pri ktorých ležal osamotený prst bez tela. A ďalšie do brucha, mužovi pod náporom chrupu praskla koža na pupku, vystrekla z neho krv a zaliala mu celý trup. Skupina sa okolo neho nemotorne točila, ale každý si nakoniec našiel miesto. Posledný útočník sa zahryzol do krku. To už muž dodýchaval, mysľou sa mu rojili obrovské výčitky. Hlava sa mu vzpružila, z krku mu vystrekla bordová fontána pripomínajúca sirup, na koži sa mu tvorili bubliny krvi. Hlava mu ovisla a naposledy vydýchol.

			Milan zreteľne počul cvakanie tesákov a veľmi pomaličky sa vydal vzad, opatrne našľapoval, krôčik za krôčikom. Dychčal ako parník, nedokázal sa ovládať. Srdce mu besne tĺklo. Triaslo sa mu celé telo. Ani za svet utlmiť to dýchanie, nepomohli ani hodiny respiračných cvičení. Na takéto niečo vás guru nepripraví. Srdce mu udieralo stále rýchlejšie, bilo ako gong. Už to ani nebolo búšenie. Počul a cítil, akoby jeho srdce vydávalo jeden neprerušovaný zvuk. Akoby sa chcelo vydrať z jeho hrude.

			Pätica pokračovala vo svojich hodoch, nerušene si ohrýzali kusy mäsa, zatiaľ čo krv pomaličky dostriekavala, roztekala sa na prašnej ceste a vytvárala na zemi krvavé blato.

			Usmrcovanie náhodného cudzinca trvalo asi tridsať sekúnd. Milan sa na začiatku mosta zviezol na kolená a scéna mu pripadala, akoby trvala celú večnosť. Mal zaslzené oči, cítil sa, akoby mu niekto roky a roky dookola púšťal stále to isté. Akoby bol uväznený vo vlastnom pekle, v ktorom bol zamrznutý v jednom okamihu svojho života, a musel sa do konca vekov prizerať smrti cudzinca v pestrofarebnej košeli. Slzy sa mu skotúľali po tvári, ruky mal zvesené pri tele. Chcelo sa mu vrieskať, nevydal však ani hláska. Kľačal, s ústami dokorán, trasúc sa od šoku. Už nepôsobil ako taký veľký chlap.

			Vzlykol. Jeho nestrážený a pomerne hlasný povzdych spôsobil, že jedna postava vystrčila hlavu. Veľmi pomaly, ako periskop ponorky, sa poobzerala okolo, až zastavila tak, že sa pozerala Milanovi priamo do očí. Rozostrilo sa mu videnie a sekundu mu trvalo, kým si uvedomil, že si hľadia do tváre. Vydesil sa.

			Ďalší zo skupiny zdvihol hlavu. Druhý periskop však nerobil prieskum okolia, iba sa priamo zahľadel na most, presne tam, kde stál Milan. Nasledovali zvyšné hlavy. Nato sa postupne postavili a odhalili medzi sebou kopu pestrofarebných franforcov a mäsa, z ktorej kde-tu trčali kosti.

			Milan sa nestihol vyvracať, nieto ešte naľakať. Obzrel sa na druhú stranu prašnej cesty, napravo od mosta, kadiaľ tiež viedla neupravená cestička, pretože odtiaľ počul ďalšie neblahé zvuky. Vyviedlo ho to z miery. Alebo skôr dostalo naspäť do reality. Odtiaľ sa k nemu totiž pomalým tempom šuchtala ďalšia skupinka. Oproti, kam zdrhlo auto, nebolo ani živej duše.

			Zvrtol sa na päte a bežal. Smer civilizácia.

		

	
		
			6. Zhoď to na Tima

			Richard Novotný sa prebral až na druhý deň v miestnej nemocnici a s hroznými bolesťami pulzujúcimi po celom tele. Doprosoval sa doktorky, no ak nejaká aj prišla, len ju odmietavo poslal preč a pýtal si inú. Ja chcem TÚ doktorku. Kde je? Prešli hodiny. Jeho obraz o TEJ doktorke sa do večera začal vytrácať, už videl iba kontúry, ktoré si nedovolil vypustiť z hlavy. Jedol kašovitú stravu, pil vodu a čúral do plastovej somariny. Bolo mu zle a všetko ho stále intenzívnejšie bolelo. Udržovala ho pri zmysloch iba myšlienka na obrys krásnej ženy v plášti.

			Dostával obrovské dávky sedatív, pretože keď vyprchávali, cítil svoje zranenia. Bolela ho celá ľavá ruka. Privreté sako myklo jeho telom a on z celej sily narazil o vodičove dvere. Zlomili sa mu obe kosti v predlaktí a tri prsty. Druhá ruka dopadla podobne. Keďže ho dvere držali za ľavú polovicu tela, pri náraze ho mierne otočilo doľava a pravú ruku mu hodilo o palubnú dosku. Štyri prsty sa mu zlomili a ruku mal vykĺbenú v lakti. Pri náraze o zvodidlá nadskočil a kolenami napálil zospodu o palubovku. Zarazil si obidve jabĺčka. Airbag mu pokrivil nos a zlomil si aj tri rebrá. Sedatíva všetko toto utlmovali. Sníval o doktorke. Žil pre doktorku, chcel nájsť doktorku. Kompletne zabudol na kosačku a celý obchod.

			Dvere sa rozleteli. Obláčik doktorky sa rozplynul. Páčka na prístroji pri jeho nemocničnej posteli zmenila polohu. Prívod sedatív sa náhle vytratil. Videnie sa mu prinavracalo, bolesť sa po maličkých dávkach dostavila do jeho tela a rozplývala sa v ňom ako atrament vo vode.

			„Riško, ahoj,“ pozdravil sa muž. Mal koziu briadku, oduté pery a veľké podsadené oči, ktoré sčasti kryli mäsité viečka. Dlhé čierne vlasy mal stiahnuté do chvosta. Stál s rozkročenými nohami, ruky mal zalomené, hľadel dohora.

			Bolesť neutíchala, práve naopak, čoraz väčšmi sa stupňovala. Stonal, mykal sa, zvrašťoval tvár. A on tam iba tak stál. Zákerný hajzel skurvený. Oblečený bol celý v čiernom, tváril sa arogantne a pyšne.

			Muž pri prístroji nebol o nič príjemnejší. On zariadil, aby jeho sedatíva už naďalej neutišovali bolesť. Mal brčkavé ryšavé vlasy, jazvu pod okrajom brady, sedem krúžkov v nose, uši poprepichované náušnicami a krvou podliate oči. Telo mu pokrývalo toľko tetovaní, koľko má niekto pieh. S úsmevom na tvári, takmer takým širokým ako jazva, ešte stále držal ruku na páčke.

			Za očividným vedúcim s kozou briadkou stála žena v blúzke a tmavých nohaviciach. Mala pevný postoj, jedna ruka v bok, nepohla ani brvou. Na hlave krátke, ale upravené blond vlasy, boky vyholené. Vypracované ruky jej pokrývali farebné tetovania a v líci mala piercing. Zelenými očami rezala Richardovi do duše, mala zvraštený nos a rozšírené nosné dierky, z čoho vydedukoval, že je nahnevaná.

			Na stoličke pri okne zasa sedel veľký chlap. Čítal si noviny. Okuliare zdobili takú guľatú tvár, až skoro nebolo možné rozoznať jej črty, a na vrchu hlavy mu vytŕčali krátke hnedé vlasy. Ledva sa zmestil do nemocničného kresielka.

			Vedúci jemným pohybom ruky ukázal na ryšavca. Bolesť sa vytrácala, prestal vzlykať.

			„Nebol si na stretnutí,“ začal bradáč, keď sa Richard upokojil a plne ho začal vnímať. Nikto sa nehýbal, akurát tučko v sedačke si listoval v novinách.

			Prešlo zopár sekúnd. Richard pohol rukou a ukázal na svoje telo, akože: „Pozerajte, čo sa mi stalo, ako som mal to zasrané stretnutie stihnúť?“

			Bradáč sa rozrehotal. „Pravdaže, mal si nehodu, takmer som si nevšimol.“

			Žena prekrútila oči stĺpkom. Ryšavec hypnotizoval páčku. Tučko sa pousmial a pretočil stranu.

			Richard doširoka roztiahol oči. „Do riti, chlapi! A ty, Sandra, prepáč,“ opravil sa a na drobnú sekundu sa upokojil. „Sme nahratí, do pekla, kosačka…“ bľabotal, následne začul smiech. „Je ti niečo vtipné, Leo?“ obrátil hlavu na potetovaného smejúceho sa muža.

			„Je mi vtipné, ako si myslíš, že sme neschopní. Že teraz, keď si,“ obzrel si ho takého zafačovaného v znechutení, „chorý, nezvládneme biznis a všetko pokašleme.“ Leo pocítil bodavý pohľad muža s briadkou a prestal hovoriť.

			„Chce tým povedať, že kosačka je v poriadku. Neboj sa, Sandra ťa sledovala.“

			Sandra sa prihlásila.

			„Ako to, v poriadku? Prečo ma sledovala?“ nechápal Richard. Prúd sedatív ho stále mámil.

			„To ťa nemá čo trápiť. Už nie si veliteľ, ako tomu bývalo. Od viníc sa toho veľa zmenilo, Riško. Zvolili sme si nového veliteľa.“ Ukázal na seba prstom. Leo sa potešil. Sandra však znova prevrátila oči, tučko sa pousmial a čítal ďalej.

			„Tak či onak, prišli sme ti povedať, že si mimo biznis,“ zmenil tému z ničoho nič muž s kozou briadkou. „Koniec-koncov kto nedokáže kúpiť kosačku, že?“

			Richard niečo také čakal. Dalo by sa povedať, že bol dokonca rád. Dostať sa z pazúrov tejto bandy bolo jediné, čo ho posledné tri týždne hnalo vpred. A momentálne túžil akurát tak vyzdravieť.

			Z diaľky sa blížili majáky.

			Bradáč prikývol na potetovaného ryšavca.

			Tučko zavrel noviny, zložil ich a zastrčil si ich do vrecka mikiny. Pištoľ, ktorú za nimi skrýval, si zasunul za opasok nohavíc a napravil si bielu XXL košeľu. Sandra sa zvrtla na päte a odkráčala s tučkom preč.

			„Maj sa, Riško,“ usmial sa bradáč a odišiel.

			Ryšavec vytiahol zo zadného vrecka sekáč na mäso. Zahryzol si do spodnej pery a vyplazil jazyk s piercingom.

			Richard bol vydesený. Všetko ho bolelo. Zabil síce jeleňa, ale pokiaľ vedel, nikomu neublížil. Nebol dobrý človek, to určite nie, ale nikomu neublížil, nikdy. Porušil zákon, išiel rýchlo, ale odmietal uveriť tomu, že si zaslúžil smrť. A už vôbec nie od tejto bandy. Hej, bandy, s ktorou kšeftoval, dokonca jej istým spôsobom velil, ale aj bandy, ktorej sa tak veľmi túžil zbaviť. Dostal znamenie. Musí zahodiť svoj starý život. Vlastne nový život. Chcel svoj starý život. Ten prvotný, nie ten nový, o ktorom už niekoľko týždňov pochyboval. Chcel od všetkého odísť, nech si robia svoj biznis ďalej bez neho, ale teraz mu ryšavý Leo nedával na výber. So sekáčom v ruke sa približoval k posteli.

			Richard schytil perinu, ktorou bol prikrytý. Hodil ju rovno na Lea a prudkým švihom sa vymrštil z postele po ňom. Všetko ho zabolelo. Odtrhol sa od prístrojov. Okolie zahltilo hlučné pípanie alarmu. Perina zjemnila pád, sekáč odletel k oknu, Leo sa metal pod perinou. Richard vrieskal od bolesti.

			Musel premýšľať. Húkačky nepochybne počul bližšie. Možno idú práve za nimi. Z toho, čo uvidia, tak bude určite veľký problém. A keď chytia Lea, krysu nespoľahlivú, rovno bude v celom biznise, spolu s ostatnými, zapojený aj Richard.

			„Prestaň sa trepať a počúvaj, ty idiot. Mám pre nás oboch riešenie. Priznaj sa, zhoď všetko na Tima, ja spravím to isté. Tak budeme mať obaja šancu vyviaznuť z toho…“

			Nestihol povedať viac, nestihol zistiť, ako bude Leo reagovať.

			Do miestnosti sa dovalili sestričky, doktori a do pár minút aj policajti a detektívi. Dali ho na posteľ, pozapájali a skontrolovali. Znova mu upravili sedatíva a upadol do hmly s obrysmi TEJ doktorky.

		

	
		
			7. Bowling

			Milan obvykle zaparkoval auto pri ošarpanej garáži priamo pod hrdzavým mostom. Pešo cezeň prešiel a behom zamieril vpravo po relatívne udržiavanej asfaltke. Prebehol areálom mestských vodární až k štvrti Roboz, kde býval. Ponad rieku tam opäť viedol most, ešte hrdzavejší a menej používaný ako ten pri garážach, a tou stranou rieky sa potom okolo parku vracal naspäť k svojmu autu. Podľa nálady a výdrže si vybral, koľkokrát zdolal tento okruh.

			Teraz bol veľmi rád, že keď chodil behávať, mal so sebou aj svoje auto a že náhoda či božia prozreteľnosť, alebo čokoľvek iné, zabezpečili, aby bol pri úteku iba pár desiatok metrov od neho. Ozlomkrky sa rútil dolu kopcom po ceste, ktorou sa vychádzalo na mostík. Bolo mu na vracanie, takmer nič nevidel a celý čas myslel na nechutné tváre postáv zaliate krvou. Neprestajne sa mu v hlave opakoval záber padajúceho muža v pestrofarebnej košeli. V ušiach mu rezonovali jeho stony a náreky. Na vlastnom tele cítil mužovu bolesť.

			Počas behu za sebou ťahal slúchadlá, ktoré sa mu vystrčili z vrecka. Trepotali sa za ním ako dva chvosty. Popritom kutral v batohu v snahe vyloviť kľúče od auta. Gejzíry krvi, neprestajné stony, kriky a vzlyky. Prázdne tváre príšer s privretými očami a vycerenými zubami.

			Na spodku kopčeka pokrytého drobným kamením stratil rovnováhu a skoro sa strepal rovno na nos.

			Srdce mu splašene udieralo, nedovolil sám sebe obzrieť sa. V ušiach počul hrozivé vrčanie, no netušil, či si len prehráva zvuky monštier alebo sú skutočne zopár metrov za ním. Ustál pád, vybalansoval telo a pri aute konečne vytiahol kľúče z batoha.

			Pri múre ošarpaného a napoly zdemolovaného rodinného domu stála podobne vyzerajúca garáž a aj zelená Fabia. Poslušne pozdravila Milana všetkými štyrmi svetlami. Potiahol kľučku, skočil šípku, zatresol dvere, zatvoril oči, zhlboka dýchal.

			

			Milan roztrasenými rukami schmatol volant. Pevne zovrel dlane, prsty násilne obkrútil okolo volantu, až ho zaboleli. Neodolal nutkaniu uštipnúť sa, aby sa presvedčil, či náhodou nie je vo sne, ako si podvedome zaželal. Zasipel, keď ho to zabolelo. Facku si už nedával, nespí. Naštartoval, zaradil spiatočku a ako vytáčal plný, vyberal z vrecka šortiek telefón. Stále sa triasol a pľúca mu išli z hrude vyskočiť na čelné sklo.

			Vycúval, okolo auta sa vytvoril kúdol dymu a Fabia zastala na vozovke. Zaradil jednotku, šliapol na plyn a až teraz sa obzrel do spätného zrkadla. Konečne si myslel, že je v dostatočnom bezpečí na to, aby sa presvedčil, či ho skupina prenasleduje alebo nie. Prekvapilo ho, že ich zbadal iba v polovici mosta. Čakal tucet príšer, ktoré budú načahovať pahýle a len-len že sa nebudú dotýkať zadku auta.

			Chcel si byť úplne istý, že im ušiel, takže sa od nich potreboval dostať čo najďalej. Musel vytesniť zomierajúceho muža zo svojej pamäti a nechutné príšery požierajúce človeka zaživa chcel vyrvať zo svojho mozgu. Naveky. A dúfal, že sa mu to podarí tým, že odíde. Fyzicky. Tváril sa naozaj otrasne a otrasene, sliny mu pri plači leteli na čistučkú palubovú dosku. Popritom si v kútiku duše začínal uvedomovať, že to, čo videl, sa teraz môže diať všade. Potreboval si zachovať chladnú hlavu a túto myšlienku teda zavrel v tom poslednom kúte mozgu ešte predtým, ako sa mu v mysli rozbalila ako vianočný darček.

			Nervózne vytrhol slúchadlá a odhodil ich na sedadlo spolujazdca. Chaoticky ťukal do telefónu, ťažko sa mu sústredilo na viac vecí naraz. Mama, otec, 112, 158. Všetky čísla viedli k rovnakému výsledku. Preťažená sieť. „Do riti aj s tým!“ Tupo hľadel na displej telefónu, bol zamyslený, zdesený a nesústredený, preto si nevšimol, ako rýchlo sa blíži k hlavnej ceste. Na konci ulice bol nútený prudko dupnúť na brzdu.

			V Milanovom meste žije okolo stotisíc obyvateľov, no nikdy by si nepomyslel, že majú až toľko áut. Každá rodina mala v priemere aspoň jedno, jeho rodina mala dokonca štyri, ale aj tak toto nečakal. Samozrejme, nedávno sa rozbehla neďaleká fabrika na výrobu autobusov, čo značne rozprúdilo (teda spomalilo) premávku. Čiže zápchy v Trave Milana ničím neprekvapili, ale toto bola katastrofa. Kardinálna, vysokopostavená, veľavážená kráľovná všetkých premávok. Takéto čosi nevídava, ani keď vypnú semafory na hlavnej pri obchodnom centre. Ani keď na súde hlásia bombu, čo sa deje sporadicky každý druhý týždeň. Ani po letných prázdninách, ani na sviatky. Toto ešte nikdy nevidel.

			Fabia stála na kraji vedľajšej cesty, Milan v nej čučal a zízal ako obarený. Na vedľajšej ceste oproti nemu sa autá nehýbali. Aj keď sa naklonil vpred a vyzrel na obidve strany hlavnej, kam oko dovidelo, bol rad.

			Autá stáli. V jednom aj v druhom pruhu. Nikto nikoho nepúšťal, aj keď ani nemali ako. Niektorí odvážlivci sa snažili obísť kolónu cez chodníky. Tam však zostali uväznení, pretože im v ceste bránili lampy a nikto z premávky ich nepustil späť na cestu. Všetci trúbili, neexistovala chvíľa ticha, pretože raz trúbil ten, potom zas tamten a Milan mal z toho v ušiach odporný chaos. Premávka bola totálne neorganizovaná, ľudia si sťahovali okienka, pokrikovali na seba, vrieskali, hučali, postávali pri autách a fajčili, takže sa na chvíľu upokojili a potom znova pokračovali. Z času na čas sadli dnu a posunuli sa iba o zanedbateľných pár centimetrov.

			Ako-tak pozoroval živý chaos, jeden muž stiahol okienko a napľul na okno v kolóne stojaceho policajného auta. Bolo v protismere a akurát stáli vedľa seba.

			Siréna na aute dva razy zahúkala. Dvaja statní policajti v čiernom s baretkami na hlavách vystúpili. Muž si so zdeseným výrazom vytiahol okienko naspäť. Jeden z mužov zákona veľmi pomaly obišiel auto, druhý, vodič, ho s úsmevom na tvári ochotne čakal.

			„Otvorte!“ zvreskol policajt-šofér, keď kolega dorazil. K Milanovi sa jeho výkrik dostal pre vyčíňanie všetkých ostatných zvukov sekane a tlmene.

			Muž čosi zakričal späť na policajta, to už Milan nemohol počuť. Z výrazu vodiča osobného auta mal však pocit, že sa cíti bezpečne, nad vecou. A zároveň vyzeral, že je na nich nahnevaný. Policajti sa naďalej usmievali.

			Obušok preletel vzduchom. Sklo sa rozbilo, policajt-spolujazdec rukavicou zotrel pľuvanec z okna ich policajného auta a postavil sa vedľa kolegu. Ten mužovi teleskopickým obuškom tresol po hlave. Muža hodilo o sedačku a odrazilo na volant. Zatrúbil vlastným čelom, nikomu to však nepripadalo podozrivé. Všetci trúbili a nikto sa nestaral o iné ako o seba. Kolega so slinou na rukavici pristúpil k autu a obtrel si ju o mužovo líce. Ten sa pozviechal, oči stĺpkom, vnímal iba napoly.

			Milan už-už vystupoval z auta, že zakročí, no potom sa spamätal a uvedomil si, že momentálne musí myslieť najmä na seba. Hrdinstvo sa mu už raz takmer vypomstilo.

			„Pomáhať a chrániť. Toto privilégium by malo platiť aj pre nás, kolega, však?“ usmial sa policajt-šofér a zastrkával si obušok za opasok.

			„Skutočne,“ pritakal policajt-spolujazdec. „Ďakujem za pomoc a ochranu.“

			„Aj ja ďakujem,“ odvetil kolega.

			Medzitým však už Milan zaraďoval spiatočku. Musel sa vrátiť naspäť k mostu. Šoférovať v takejto premávke bolo nereálne. Musel nájsť inú cestu, ale rozhodne nemienil opustiť bezpečie auta. To čierne auto, rozmýšľal a v duchu si vybavoval mapu mesta. Za mostom bolo iba šíre pole. Žeby auto išlo tadiaľ cez kukuricu? Musel sa vrátiť. Sprevádzaný piskľavým šmykom sa zvrtol. Šikovne vyliezol na obrubník a obratne sa vrátil na vozovku smerujúc naspäť k mostu. Ľudia na neho besne pozerali, nechápali, prečo sa vybral do slepej uličky.

			Stáli a čakali. Živá reťaz príšer. Opatrne vykračovali, chrčali a slintali. Určite si už predstavovali tú kopu mäsa.

			Milan presviedčal sám seba. Chcel si vtĺcť do hlavy, že už to nie sú ľudia. Neplánoval zomrieť. Je to kto z koho. A hlavne plánoval vidieť svojich rodičov. Zaklopkal po volante a potom sa rozhodol.

			Dupol na plyn, letel ulicou ako blázon. Bowling nikdy nehral, ale vždy po tom túžil. Zdalo sa mu, že by to mohla byť celkom zábava. Vzdialenosť sa skracovala. Tvárou mu mykalo, zatváral a otváral oči. Zásah. Niekoľkými príšerami trhlo, jednu odhodilo na zem a ďalšej čosi prasklo. Dve príšery ešte pár metrov niesol so sebou. Celé čelné sklo zašpinila tmavá krv, nevedel, či patrila tým príšerám alebo ich obetiam. Sklu sa nedalo pomôcť. Stierače všetko iba zhoršili a na okne sa spravilo niekoľko veľkých machúľ farby kečupu.

			Zrazil dva smetiaky, všade navôkol lietali trblietajúce obaly a novinové papiere. Po pár metroch ho hodilo o volant. Narazil. Bol však rád, že žije. Otriasol sa, airbag ho hodil o sedačku a bolelo ho celé telo. Nahnevaný a vystrašený zároveň zhodnotil, že sa skupine radšej mohol skúsiť vyhnúť. A že bowling nie je taká zábava, ako si sprvu myslel, najmä nie pre bowlingové gule.

			Milanova situácia vôbec nevyzerala ružovo. Práve naopak, sfarbovala sa dočierna. Za ním hučali autá a kričali ľudia. Na ceste medzi hlavnou a mostom sa zviechali príšery zo zeme. Aj tie prejdené. Jedine jedno telo s prasknutou lebkou zostalo ležať na zemi.

			Milan myšlienkami blúdil k ľuďom uväzneným v autách. Možno chudáci ani nevedia, čo sa deje. Aj keď väčšina z nich určite aspoň niečo tuší, inak by nevládol taký zmätok. Na sekundu znova uvažoval, že sa rozbehne k ľuďom na hlavnej. Príšer medzi ním a cestou bolo požehnane, navyše sa od mosta začali približovať ďalšie. Skôr ako ľudia v autách by potreboval pomoc on.

			Kráčali lenivo, akoby vedeli, že raz sa k svojej koristi predsa len dostanú. Na pár momentov si predstavoval životy ľudí pod maskami monštier. Aspoň si teda myslel, že to boli kedysi ľudia. Boli oblečení veľmi typicky, ľudsky. Jedna žena mala bodkované letné šatôčky a potkýnala sa na drobných opätkoch, teda jednom, druhú črievicu táto popoluška stratila. Chlap vedľa bol takmer nahý, mal na sebe len tepláky, no a vzadu bol zase stroho oblečený muž v krátkom tričku a rifliach. Ich oblečenie však malo zopár spoločných vlastností. Bolo špinavé, miestami dotrhané a viac ako spolovice zakrvavené.

			Príšery hypnoticky hľadeli na Milana ako psy zvedavo pozorujúce granulu, ktorú ich pán drží v ruke. Aj tak slintali. Po ceste sa blížili k nemu, druhá skupina sa šuchtala od mosta.

		

	
  
   
    8. Už tam raz bol
   

   
    Leonard ležal spútaný na zaprášenom linoleu. Tvár mal vykrútenú v zvláštnom uhle, sekáč mu vyletel z ruky a bol na pol tela zakrytý paplónom. Cítil na sebe ťarchu muža, ktorého sa práve chystal zabiť, ale nevyšlo mu to. Richard bol rýchlejší a zareagoval na jeho útok. Dlhé sekundy sa snažil pozviechať, muž nad ním stonal bolesťou. Rozmýšľal nad tým, ako ho bradatý Tim zasa zvozí za nesplnenú
    úlohu. A táto bola obzvlášť závažná, Richard o všetkom vedel a teraz, keď bol mimo hru, sa z neho stal veľmi nebezpečný nepriateľ pre celý biznis. Ako sa tak metal a snažil sa vymotať spod periny, Richard mu začal čosi hovoriť. Spočiatku ho nevnímal, no potom sa prestal priečiť a vypočul si jeho slová. Dovtedy sa ani neunúval myslieť na to, že
   

   
   

   
   

   
   

   
   

   
   

  

 




    Vážení čtenáři, právě jste dočetli ukázku z knihy Trava v troskách.

    Pokud se Vám ukázka líbila, na našem webu si můžete zakoupit celou knihu.

